Finnska ríkisstjórnin hefur brugðist við innrás Rússa í Úkraínu með því að tilkynna um aukin útgjöld til varnarmála næstu fjögur árin. Áhugi Finna á inngöngu í Atlantshafsbandalagið hefur aukist eftir innrásina.
Ákveðið hefur verið að hækka framlög til varnarmála í Finnlandi um sem nemur 2,2 milljörðum evra á komandi árum. Fjármununum verður meðal annars varið til að greiða hundruðum atvinnuhermanna laun. Auk þess verður landamæraöryggi eflt og aukið við vopnakaup, þar á meðal eldflaugar og skotvopn.
Finnland á landamæri að Rússlandi og Sanna Marin, forsætisráðherra segir að átökin í Úkraínu hafi orðið til þess að vekja Finna til umhugsunar um stöðu sína og viðhorf til varnarmála. Hún segir að framhaldið þurfi að ígrunda af kostgæfni en jafnframt nokkuð hratt á vormánuðum.
Hershöfðinginn Timo Kivinen, æðsti yfirmaður varnarmála í Finnlandi, segir hernum brýnt að geta brugðist hratt við utanaðkomandi ógn, óháð umræðunni um NATÓ-aðild. Hann segir að þegar verði tekið til við að efla hervarnir í landinu. Þrátt fyrir að Finnland sé ekki í Atlantshafsbandalaginu tekur það fullan þátt í heræfingum bandalagsins. Allt fram að innrás Rússa í Úkraínu sýndu skoðanakannanir mikla andstöðu landsmanna við inngöngu en í síðasta mánuði leiddi könnun ríkisútvarpsins YLE í ljós að 62 af hundraði Finna vilja nú ganga í Atlantshafsbandalagið.
